ከውጭ አገር የሚመጡ መንገደኞች የኮቪድ ምርመራ ማረጋገጫ ወደ 5 ቀን ከፍ አለ
 አዲስ አበባ፦ ከውጭ አገር ወደ ኢትዮጵያ የሚመጣ መንገደኛ በ72 ሰዓታት ውስጥ ተመርምሮ ከኮቪድ ነፃ የሚል ማረጋገጫ እንዲያመጣ የሚያስገድደው መመሪያ ወደ አምስት ቀናት ከፍ አለ። የሚኒስትሮች ኮሚቴ በኮቪድ-19 ወረርሽኝ ወቅታዊ ሁኔታና ቀጣይ አዝማሚያ፣ በአስቸኳይ ጊዜ አዋጅ አፈጻጸም እንዲሁም ቀጣይ የትኩረት አቅጣጫዎች ላይ ትናንት በተወያየበት ወቅት፣ ከውጭ አገር ወደ ኢትዮጵያ የሚመጣ መንገደኛ በ72 ሰዓታት ውስጥ ተመርምሮ ከኮቪድ ነፃ የሚል ማረጋገጫ እንዲያመጣ የሚያስገድደው መመሪያ ወደ አምስት ቀናት ከፍ አንዲል ተደርጓል። የጤና ሚኒስትሯ ዶክተር ሊያ ታደሰ ትናንት እንዳስታወቁት፣ በበርካታ አገራት ምርመራው ጊዜ የሚወስድ እና መንገደኞችም በቶሎ ምርመራውን አድርገው ውጤቱን ይዘው መምጣት እንዲችሉ እና መንገዱ የሚፈጀው ጊዜ ታሳቢ ተደርጎ መሻሻል እንዳለበት ጥያቄ አቅርበዋል። ባሉበት አገር ተመርምረው ኢትዮጵያ እስከሚገቡ ከሶስት ቀናት በላይ ይወስድብናል የሚል ቅሬታ ከተለያዩ መንገደኞች መምጣቱንም አመልክተዋል። ይሁን እንጂ በአንድ በኩል ውጤቱ በጣም ከቆየ ያንን ታሳቢ ባደረገ መልኩ እና የመከላከል ስራውን በማያደናቅፍ ሁኔታ ማሻሻል አስፈላጊ ሆኖ መገኘቱን አስታውቀዋል። ይህ በመሆኑ ከቴክኒክ
ቡድን እና ከሚመለከታቸውአካላት ጋር ውይይት ተደርጎ 72 ሰዓታት ተብሎ የተቀመጠው ወደ አምስት ቀን እንዲሻሻል ተደርጓል ብለዋል። ይህ በመሆኑ በአምስት ቀናት ውስጥ የተደረገ የምርመራ ውጤት ይዘው የሚመጡ መንገደኞችን አየር መንገድ ሲደርሱ ናሙና እየተወሰደ የ14 ቀናት የቆይታ ጊዜያቸውን በቤታቸው እንዲቆዩ የሚጠይቀው አሰራር የተሻሻለ መሆኑን ገልጸዋል። ከዚህ ቀደም ከውጭ አገር ወደ ኢትዮጵያ የሚመጣ ማንኛውም ዜጋ በ72 ሰዓት ጊዜ ውስጥ ተመርምሮ ከኮቪድ ነፃ የሚል ማረጋገጫ ሲኖረው ወደ አገር ቤት መግባት እንደሚችል፤ ነገር ግን በቤቱ ለ14 ቀናት እንደሚቆይ የሚደነግግ መመሪያ ወጥቶ እንደነበር ይታወሳል። ከውጪ የሚመጡ ዜጎች የምርመራ ውጤት ካልያዙ ለሰባት ቀናት ወደ ለይቶ ማቆያ እንደሚገቡም ይታወቃል።አዲስ ዘመን ሐምሌ10/2012

በጋዜጣው ሪፖርተር 



